Japanski auðkýfingurinn Yusaku Maezawa og Yozo Hirano aðstoðarmaður hans lentu á steppum Kasakstan í nótt eftir tólf daga dvöl í alþjóðlegu geimstöðinni.
Þar dvöldu ferðalangarnir ásamt sjö manna áhöfn geimstöðvarinnar sem leggur stund á margvíslegar vísindarannsóknir. Maezawa dundaði sér hins vegar við að taka upp myndbönd af hversdagslegum athöfnum á borð við að bursta tennur og bregða sér á klósettið. Eins sýndi hann vandkvæði við að neyta matar, hvernig geimfarar sofa og hvernig best væri að drekka te í geimnum.
Rússneski geimfarinn Alexander Misurkin fylgir Japönunum til jarðar en ferð Japananna batt enda á rúmlega áratugarlangt hlé á ferðum Rússa með geimferðalanga. Þeir félagarnir eru fyrstu Japanarnir úr hópi almennra borgara til að halda út í geim frá því að blaðamaðurinn Toyohiro Akiyama heimsótti sovésku Mir-geimstöðina árið 1990.
Jeff Bezos eigandi Blue Origin geimferðafyrirtækisins fór tvisvar út fyrir heiðhvolfið á árinu. Hann tók meðal annarra með sér bandaríska leikarann William Shatner. Milljarðamæringurinn Richard Branson skaust einnig út fyrir heiðhvolfið og fjórir almennir borgarar fóru á vegum SpaceX í þriggja daga ferð um sporbaug í september síðastliðnum.
Ekki liggur fyrir hvað farmiði út í geim getur kostað almenna borgara geimferðafyrirtækið Space Adventures áætlar að verðið hlaupi á 60 til 70 milljónum Bandaríkjadala fyrir hverja ferð.